1Maténana Arung Abia sibawa rikuburu ri tampung arung-ngarungngé ri Kota Daud, Asa ana’ worowanéna mancaji arung sulléiwi. Ri yawa apparéntanna Asa, amangngi wanuwa Israélié seppulo taung ittana.
2Napésennangiwi Asa atinna PUWANG Allataala ri laleng napogau’na iya adélé’é sibawa makessingngé.
3Napaddésu’i mézba-mézbana bangsa laingngé sibawa onrong-ngonrong assompang barahalaé. Naancuru’i tugu-tugu déwataé, sibawa naléttungngi alliri-alliri dato-dato’na Déwi Asyéra.
4Nasuroi ra’ya’ Yéhudaé tuwo situru élona PUWANGNGE, Allataalana toriyolona, sibawa turusiwi sining pappagguruwanna nenniya sining parénta-Na.
5Sininna onrong assompang barahalaé sibawa onrong mattunu dupaé napaddésu’i polé ri kota-kotana Yéhuda. Na tennanna iyaro akkarungengngé ri yawa apparéntanna,
6angkanna naulléi patettong sining bénténg untu’ kota-kotana Yéhuda. Siyagangngaré taung ittana dé’ nakajajiyang musué nasaba PUWANGNGE mpéréngngi kéadaang damé lao ri mennang.
7Nakkeda Asa lao ri ra’ya’na Yéhuda, "Makessingengngi péwatangiwi kota-kotaé sibawa patettong témbo’ ri mattulilinna nenniya manara-manara enrengngé pintu gerbang silaong paccala-cala’na. Takuwasaini iyaé wanuwaé nasaba purani riturusi élona PUWANG Allataalata. Napiyaraki sibawa najagaiwi amanna sininna wanuwatta." Nappammulana mennang mappatettong sibawa pattépui jama-jamangngéro sibawa makessing.
8Tentarana Arung Asa engka 300.000 tau Yéhuda iya massenjata kaliyawoé sibawa bessi, sibawa 280.000 tau Bényamin iya massenjata kaliyawoé, nenniya pana. Iya manenna prajuri-prajuri iya baranié sibawa tallatié.
9Riséuwaé wettu séddi tau Sudan riyaseng Zérah gasai Yéhuda sibawa pasukang 1.000.000 prajuri sibawa 300 karéta musu. Majui sibbéla Marésa.
10Nassuna Asa moloiwi Zérah, nanaatoro’ni iya duwa barisi’na tungke-tungke ri Lompo Zéfata seddéna Marésa.
11Nanassempajang Asa lao ri PUWANG Allataalana, "PUWANG, banna Iko mulléi duwangngi iya malemmaé polé ri iya mawatangngé. Tulukki makkekkuwangngé, oh PUWANG Allataalata! Ri alé-Muki sanré sibawa ri laleng asem-Muki massu mammusu méwai pasukang iya battowa senna’éwé. PUWANG, Iko ritu Allataalata. Aja’ Muleppessangngi alé-Mu ricau riséddié tolino."
12Nainappa Asa silaong tentara Yéhuda gasai tentara Sudangngé. PUWANGNGE caui tentara Sudangngé angkanna mennang lari.
13Rilellunni mennang ri Asa silaong tentarana lettu sibbéla Gérar. Ri yelle’na tau Sudangngé maéga senna maté angkanna tentarana dé’ pakkullénna nasaba riancuru’i ri PUWANGNGE sibawa tentarana Yéhuda iya rampasa’éttowi maéga senna polé ri barab-baranna. Nainappa tentara Yéhuda mancuru’i kota-kotaé ri daéra seddéna Gérar, nasaba PUWANGNGE mébbui pabbanuwana métau. Narampasa’ni tentara Yéhudaé sininna kotaéro sibawa lolongeng maéga senna barang.
14(14:13)
15Nagasa towi mennang akkémanna sining papparaka olokolo’é, sibawa mala maéga bimbala nenniya unta. Purairo lisuni mennang ri Yérusalém.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn unk bug_Latn